Broj: 711-I-2451-M-341/22-02-24

Zagreb, 28. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Đurđice Hamer, vršiteljice dužnosti ravnatelja Županijske uprave za ceste Međimurske županije,** za davanjem mišljenja Povjerenstva,na 181. sjednici održanoj dana 28. srpnja 2022.g. daje sljedeće

**MIŠLJENJE**

1. **Sukladno odredbi članka 17. stavka 2. ZSSI-a, obveznica Đurđica Hamer, vršiteljica dužnosti ravnatelja Županijske uprave za ceste Međimurske županije, može za vrijeme obnašanja navedene javne dužnosti obavljati funkciju članice Savjeta za sigurnost prometa na cestama Međimurske županije, jer se radi o stručnim i savjetodavnim poslovima te za to ostvarivati naknadu koju je dužna prijaviti u imovinskoj kartici koju podnosi Povjerenstvu.**
2. **Sukladno odredbi članka 17. stavka 2. ZSSI-a, obveznica Đurđica Hamer, vršiteljica dužnosti ravnatelja Županijske uprave za ceste Međimurske županije, može za vrijeme obnašanja navedene javne dužnosti obavljati funkciju članice Stožera civilne zaštite Međimurske županije, jer se radi o stručnim i savjetodavnim poslovima te za to ostvarivati naknadu koju je dužna prijaviti u imovinskoj kartici** **koju podnosi Povjerenstvu.**
3. **Sukladno odredbi članka 17. stavka 2. ZSSI-a, obveznica Đurđica Hamer, vršiteljica dužnosti ravnatelja Županijske uprave za ceste Međimurske županije, može za vrijeme obnašanja navedene javne dužnosti obavljati funkciju članice Partnerskog vijeća Međimurske županije osnovanog radi provođenja postupka donošenja Plana razvoja Međimurske županije za razdoblje do 2027. godine, jer se radi o stručnim i savjetodavnim poslovima te za to ostvarivati naknadu koju je dužna prijaviti u imovinskoj kartici.**

Obrazloženje

Zahtjev za davanjem mišljenja Povjerenstva podnijela je Đurđica Hamer, vršiteljica dužnosti ravnatelja Županijske uprave za ceste Međimurske županije. U Povjerenstvu je zahtjev zaprimljen 26. srpnja 2022. pod poslovnim brojem 711-U-6977-M-341/22-01-1, povodom kojeg se vodi predmet broj M-341/22.

Člankom 3. stavkom 1. podstavkom 62. propisano je da su ravnatelji županijskih uprava za ceste obveznici ZSSI-a. Stoga je i obveznica Đurđica Hamer, povodom obnašanja dužnosti vršiteljice dužnosti ravnatelja Županijske uprave za ceste Međimurske županije obvezna pridržavati se odredbi ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu za mišljenjem podnositeljica postavlja upit smije li kao ravnateljica Županijske uprave za ceste Međimurske županije biti članica Savjeta za sigurnost prometa na cestama Međimurske županije, Stožera civilne zaštite Međimurske županije i Partnerskog vijeća Međimurske županije osnovanog radi provođenja postupka donošenja Plana razvoja Međimurske županije za razdoblje do 2027. godine.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drugačije propisano.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici dužni prijaviti Povjerenstvu primitke iz stavak 2. i 3. navedenog članka.

Člankom 21. stavak 1. Zakona o sustavu civilne zaštite („Narodne novine“, broj 82/15, 118/18, 31/20 i 20/21) propisano je da se Stožer civilne zaštite osniva na državnoj razini, razini područne (regionalne) i razini lokalne samouprave. Stavkom 2. istog članka propisano je da je Stožer civilne zaštite stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Člankom 23. stavkom 1. Zakona o sustavu civilne zaštite propisano je da izvršno tijelo jedinica područne (regionalne) samouprave odlukom osniva stožer civilne zaštite i imenuje načelnika, zamjenika načelnika i članove stožera od predstavnika operativnih snaga sustava civilne zaštite, upravnih tijela jedinice područne (regionalne) samouprave i drugih pravnih osoba od osobite važnosti za sustav civilne zaštite jedinice područne (regionalne) samouprave.

Člankom 9. Pravilnika o sastavu stožera, načinu rada te uvjetima za imenovanje načelnika, zamjenika načelnika i članova Stožera civilne zaštite („Narodne novine broj 126/2019) propisano je da Stožeri civilne zaštite obavljaju poslove koji se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, za svaku veliku nesreću i katastrofu pripremaju detaljne i specifične radne operativne postupke od značaja za koordiniranje djelovanja operativnih snaga sustava civilne zaštite, upravljaju reagiranjem sustava civilne zaštite, obavljaju poslove informiranja javnosti i predlažu donošenje odluke o prestanku provođenja mjera i aktivnosti sustava civilne zaštite u velikoj nesreći i katastrofi.

Člankom 5. Uredbe o osnivanju, sastavu, djelokrugu i načinu rada partnerskih vijeća („Narodne novine“ broj 103/2015) koju je donijela Vlada Republike Hrvatske propisano je da partnersko vijeće za područje županije osniva jedinica područne (regionalne) samouprave sukladno načelu partnerstva i suradnje kako bi se povezali dionici razvoja na području županije. Također, istim člankom propisano je da se partnersko vijeće županije osniva kao savjetodavno tijelo, s ciljem utvrđivanja zajedničkih prioriteta na razini jedinice područne (regionalne) samouprave, predlaganja strateških projekata te obavljanja drugih poslova.

 Odlukom o osnivanju i imenovanju članova partnerskog vijeća Međimurske županije određeno je da se Partnersko vijeće Međimurske županije osniva kao savjetodavno tijelo, s ciljem utvrđivanja zajedničkih prioriteta na razini Međimurske županije, predlaganja strateških projekata te obavljanja drugih poslova u skladu sa Zakonom i Uredbom o osnivanju, sastavu, djelokrugu i načinu rada partnerskih vijeća. Navedenom Odlukom propisano je da članove Partnerskog vijeća imenuje župan na prijedlog Javne ustanove za razvoj Međimurske županije REDEA, regionalnog koordinatora za Međimursku županiju.

Uvidom u Odluku o osnivanju Savjeta za sigurnost prometa na cestama Međimurske županije utvrđeno je da članove savjeta imenuje župan te da savjet ima stručnu i savjetodavnu ulogu.

Slijedom navedenog, imajući u vidu da je Stožer civilne zaštite Međimurske županije tijelo sa savjetodavnom ulogom u provedbi mjera civilne zaštite, kao i da je Savjet za sigurnost prometa na cestama Međimurske županije savjetodavno tijelo iz područja sigurnosti prometa na cestama, odnosno da je Partnersko vijeće Međimurske županije također osnovano kao savjetodavno tijelo u cilju utvrđivanja zajedničkih razvojnih prioriteta na razini Međimurske županije, Povjerenstvo utvrđuje da se radi o povremenom obavljanju stručnih poslova koje obveznica Đurđica Hamer može obavljati za vrijeme obnašanja javne dužnosti vršiteljice dužnosti ravnatelja Županijske uprave za ceste Međimurske županije, sukladno odredbi članka 17. stavka ZSSI-a.

Obveznica za obavljanje navedenih poslova može ostvarivati naknadu koju je dužna prijaviti u imovinskoj kartici koju podnosi Povjerenstvu.

Slijedom navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Đurđica Hamer, elektroničkom dostavom
2. Objava na internetskoj stranici Povjerenstva
3. Pismohrana